Rinaldo
Rinaldo er en opera i tre akter af Georg Friedrich Händel (HWV 7). Librettoen er af Giacomo Rossi (d. 1731) og Aaron Hill (1685-1750), frit baseret på dele af Torquato Tassos episke digt fra 1581, Gerusalemme liberata (dansk Det befriede Jerusalem, 1884). Operaen blev uropført i London 1711, hvor den blev en stor succes; den blev revideret omkring 1731.
Handlingen foregår uden for Jerusalems mure i slutningen af det første korstog i 1090'erne. Armida er i operaen dronning af Damaskus og desuden en mægtig troldkvinde, der elsker den kristne korsridder Rinaldo og holder ham fanget i sit forheksede palads.
Talrige operaer er lavet over denne kærlighedshistorie mellem Armida/Armide og Rinaldo/Renaud, hvoraf de berømteste er: Armide (1686) af Jean-Baptiste Lully, Armida al campo d'Egitto (1718) af Antonio Vivaldi, Armide (1777) af Christoph Willibald Gluck, Armida (1784) af Joseph Haydn, Armida (1817) af Gioacchino Rossini og Armida (1904) af Antonín Dvořák.